Jabuli 31
Lega me geno Lubaŋa
1Ai Rwot, ariŋo alaro boti wek igwoka;
pe iwek giket lewic i wiya.
In Lubaŋa ma kiti atir, alegi, lara do!
2Cik iti, iwiny legana, lara oyotoyot!
Bed got ma ariŋo alaro iye,
dok ibed cel gogona matek ma laro an!
3Iyo, in aye i gotta ki cel gogona;
tela dok igwoka pi nyiŋi.
4Gonya woko ki i obwo ma giciko gikano pira,
in aye ka larrena.
5-Amiyo kwona doŋ i ciŋi;
ai Rwot, in doŋ ityeko koka, in Lubaŋa me ada.
6In idag jo ma giworo cal lubaŋa mamwa-ni;
ento an ageno mera Rwot.
7Abibedo ki yomcwiny madwoŋ pi mar meri ma pe lokke,
pien doŋ ityeko neno can ma omaka,
dok ityeko winyo koko me can ma odiya.
8Pe imiyo lukworra gumaka;
imiya abedo i kabedo malac.
9Ai Rwot, kica omaki i koma do, pien atye i can;
waŋa doŋ olwal woko pi koko madwoŋ,
koma ducu doŋ oloc woko marac.
10I kwona ducu abedo ki cwercwiny,
dok mwaka me bedona opoŋ ki cur keken.
Tekona otum woko pi ayelayela ma atye kwede,
cogona ducu guballe woko.
11Lumonena ducu giŋala aŋala,
ki luwota bene gicaya;
jo ma giŋeya doŋ gilwora alwora,
ka ginena i gudo ci giriŋo woko ki bota.
12Luwota doŋ wigi owil woko i koma calo doŋ onoŋo ato woko atoya;
alokke adoko calo otako agulu ma oto.
13Iyo, awinyo jo mapol gikwoto nyiŋa;
omiyo lworo bene ogura woko dyere!
Guribbe gitye ka yubo lok i koma,
ma gipiro lok me neka woko.
14Ento genna pud tye i komi, ai Rwot,
kun awaco ni, “In Lubaŋana.”
15Kare me kwona tye i ciŋi;
lara ki bot lukworra, ki i cin jo
ma giketo ayela, i koma.
16An laticci, nena ki waŋ me kica;
lara pi mar meri ma pe lokke!
17Akok boti, ai Rwot, pe iwek lewic omaka;
wek lewic omak jo maraco,
wek guto gucit i lobo pa jo mu to gubed mot laliŋ.
18Juk gin jo ma loko lok goba-ni woko,
ma giloko lok marac i kom jo ma kitgi atir
ki wakke kacel ki cac.
19Berri dit rom kwene,
ma igwoko pi jo ma gilwori!
Gin ma itiyo bedo me aura rom kwene i waŋ ŋat acel acel,
ma itiyo pi jo ma giriŋo gilaro boti!
20Igwokogi woko maber i kabedo ma it ye iye,
igwokogi bene ki i piro lok ma dano gipiro;
ikanogi woko gibedo mol ki kuc
i odi ki i yet pa lukworgi.
21Gipwo Rwot,
pien doŋ otyeko nyuto marre bota i yo me aura,
ka onoŋo gigura woko dyere macalo gaŋ ma girumo.
22I kare ma adoŋo oduru awaco ni,
“Doŋ giryema woko ki i nyimi ka mabor.”
Ento in iwinyo lega me bako dogga,
i kare ma akok boti pi kony.
23Wumar Rwot, wun lwakke ducu ma gene!
Rwot gwoko jo ma lugen,
ento pwodo jo ma gilyerre ma giwakke awaka.
24Wubed tek, dok wubed ma cwinywu nwaŋ,
wun jo ma wukuro Rwot!